khistorydata/jeongjo-sjw-relations huggingface dataset:
정조 5년
大司憲金文淳疏曰。伏以臣。伏奉除旨。以臣爲司憲府大司憲者。臣誠惝怳驚縮。罔知攸措。臣之區區微衷。略暴於亞銓時辭疏。日月之明。庶幾俯燭矣。又何爲而再降此殊渥也。臣本魯莽。百無肖似。雖在尋常官職。尙患其不能堪承。而特蒙我殿下罔極之恩。驟躐冥升。兜攬至此。而乃於今日。經筵也銓衡也風憲之長也。世所謂淸官要職。通擬遍歷於數日之間。未知固有是否。噫。風憲之長。地望自別。苟非言議。足以動人。風稜足以礪俗。莫宜居之。況當國賊未討。禍根未拔之時。政須有識見。有膽力之人。而反以如臣之疲劣賤品。置之諸臺之首。臣雖欲貪榮畏分。趨走承命。其於玷名器而辱淸朝。何哉。月前之見叨是職也。屢犯違傲。自速罪戾。而聖恩曲貸。特賜鞶褫。感祝之忱。歷日冞切。而惟其一段難進之義。與前無異。玆敢略陳短章。仰暴肝膈。伏乞天地父母。俯賜鑑諒。削臣之職。以重官方。治臣之罪。以肅朝綱焉。臣方祈免之不暇。而憂憤所激。忍耐不敢此付陳。惟聖明少垂察焉。噫。殿下以爲。今日朝廷義理。明耶不明耶。隄防。嚴耶不嚴耶。前後三司之進言者。孰不以鄭妻龜柱。爲賊誠之根柢。而群臣之忱誠未格。上天之兪音日邈。故紙謄傳。一味伈泄。使彼奸凶巨慝。各保首領。國是靡定。亂賊無懼。若此不已。則不知何樣禍機。伏在冥冥。每一思惟。寧不凜然。至若國榮之千罪萬惡。罄竹難書。凡有秉彝。孰不欲食肉寢皮。臣於昨年待罪薇垣時。亦嘗瀝血致討而終使之視息自在。徑斃牖下。噫。國家之悠悠萬事。莫急於廣儲嗣。而渠乃潛懷不軌之陰謀。肆遏宗社之大計。以至於假借儒名。替呈凶疏。究厥腸肚所在。具是懿溫莽操之化身也。生前之顯戮。旣已未加。則死後之孥典。寧容少緩。而天討不行。輿憤愈鬱。如是尙可曰國有人乎。其叔樂純之嗜利無恥。逞臆自恣。廣布鷹犬。怙勢負恩之狀。已悉於合辭之三大罪案。萬目難掩。四方咸聽。豈可使之偃便田盧。晏然自在。而況其姪子應坐之啓。按法而發。則擧國公共之論。亦可推矣。絶島安置。於渠末勘。而尙靳一允字何也。噫。人心陷溺。世變層生。不幸先正之門。又出此德相之劇逆。其亦痛且惋矣。唯其假托山林。盜占名字。行身鄙悖。出脚閃忽。不思圖報之道。反懷叵測之心。締結國榮。內外交煽。四字凶言。相與授受。闖然書呈。少無忌憚。此與國榮。一而二二而一者也。至侄煥億。初旣趍附於國榮。藉其吹噓。末乃紹价於國榮。承其指揮。袖疏往來。情節盡露。而爵秩自如。王章不加。此亦豈非失刑之大者乎。國榮旣斃。究覈無路。神人之憤。唯在於德相叔侄。則雖以停刑之時。姑不得設鞫嚴訊。而先施島置。次行當律。以嚴懲討之意。烏可已乎。至於耽羅事。亦可謂駭惋矣。唯彼大燮。以逆範之至親。作賊輝之主人。前後凶計。爛漫綢繆。而尙此假息於覆載之間者。揆以國法。已不成說。而渠反自同於平人出沒市場。交結販商。行止詭祕。肆然闕點。則其誘脅島氓。陰圖罔測之狀。昭不可掩。而永綬則身爲一島之長。不惟不能禁戢此輩。乃敢身親犯之。以載翰妻。謂之至親。而送裨來往。厚加餽恤。棺板木綿。無不備給。如此忘君負國之徒。若不窮覈置法。將何以勵遠俗而杜亂萌乎。大燮永綬之設鞫嚴囚。以待用刑。亦不容少忽。而大燮之論啓。尙今靳許。永綬之酌處。遽下不意。此豈不大可憂鬱者乎。噫。殿下之治逆。每患姑息。上下相持。徒費歲月。馴致新逆接跡。餘孼萌心。將至於國不國而人不人矣。何聖念之不及於此乎。伏願殿下。亟允三司諸臣之請。快洩八域輿情之憤焉。且臣於蔡濟恭事。竊有所憤惋蓄積于中者。請一洞陳之。噫。彼濟恭。自是非類。恒懷不逞。性旣奰慝。行且陰譎夙宵經營。只在凶國害家。平生伎倆。不出傷人利己。爲世指目。厥惟久矣。渠之頂踵毛髮。何莫非先大王恩造。而罔念一分報效之義。惟肆百計跳踉之習。歷觀前後作爲。都是貪饕凶險。而箕營犯贓。極其狼藉。西來傳說。不勝喧聒。及乎事我殿下。謂職位以自致。視寵眷以固有。慢倨縱恣。不顧觀瞻。奏封之辭。全出無忌。出入之節。大關不敬。事君盡禮。雖不足責之於渠。而不料犯分凌節。至此之極也。其他附麗權奸。有若責報之狀。咆哮朝端。必欲壓頭之擧。或謗訕朝政。或角勝公議之種種犯罪。不可殫記。而此在渠。猶屬薄物細故。噫。丙申春逆獄。何等陰慘。而渠之姓名。累出於妖宦之招。凶賊之供。獄體嚴祕。不得其詳。而參鞫諸臣。有耳皆聞。雖殿下曲加容貸。置而不問。至于今。編名朝籍。誠是失刑之大者。渠敢聽若不聞。便同平人。謂世可欺。晏然自居。古今天下。寧有是耶。向來諫長之聲罪。大臣之筵斥。特擧一二段彰著之惡。而語其關係。亦是人臣之極罪。則又敢諉以收敍揚揚彈冠。復入史局。橫行崇班。無少嚴退縮之意。反使狂攘放縱之氣。是濟恭眼中。無國法無朝廷耳。言之及此。寧不痛惋。月前銓家。遽然差擬。未知有何所遽。而殿下於近日。旣責實錄之纂修。旋界寶鑑之編輯。又降特旨。復置籌司。大聖人含垢滌用之盛德。乃指罪在無知情有可恕之謂也。負犯如濟恭而尙且假貸。從以登庸。則貪汚不敬之類。終無行査抵罪之期。釁孼幸逭之徒。亦無窮覈置辟之日耶。此臣所以不能無憾於天地之大也。伏乞殿下。穆然深思。廓揮乾斷。亟將前後成命。特賜反汗。爲先施以竄配之典。永除國家無窮之患焉。答曰。省疏具悉。已處分矣。
정조 5년
辛丑七月二十日辰時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官金鳳顯。以次進伏訖。上曰。纂輯堂上蔡濟恭入來乎。有防曰。姑未入來。而俄者都憲疏到院。以齋日。雖不得入啓。見其措語。以蔡濟恭事。滿紙臚列矣。命書傳敎曰。重臣才令入侍。聞入侍承宣所奏。都憲疏到院。以齋日不入。而有所遭不得入侍云。事極怪訝。原疏入之。命賤臣曰。右副承旨持都憲疏入侍。賤臣承命出。與右副承旨金宇鎭偕入進伏。上命讀之宇鎭讀奏。上曰。都憲之如是臚列。誠甚意外。予之鎭安。實是苦心。而今此所論。一筆句斷。近來所未見之手段。極爲駭惑。而至於丙申春獄。其時昭晢無餘。至拔獄案矣。今又提起於時移歲過之後。若此不已。無以定朝象。此批答。不可尋常爲之。承旨退出。承史以次退出。
정조 5년
辛丑七月二十日巳時。上御涵仁亭。禮房承旨入侍時。左承旨徐有防。假注書趙興鎭。編修官張顯慶。記事官金鳳顯。以次進伏。上命書傳敎曰。惠慶宮湯劑。有議定事。仕進提調。率醫官入侍。賤臣承命出。與提調鄭民始。醫官吳道炯進伏。上曰。惠慶宮湯劑進服後。別無差減之節。積氣上升之候。似有下降之漸。而終不快勝。更進何藥然後。可以平復耶。道炯曰。伏承聖敎。當用外氣和解之劑。香砂六君子湯進御。似好矣。上曰。慈宮症候。元氣似弱。加入人蔘一錢。以補眞元則。似好矣。道炯曰。聖敎至當矣。命書傳敎曰。惠慶宮進服加減升陽湯停止。加減六君子湯。自今日一貼式進入。命退。諸臣以次退出。
정조 5년
辛丑七月二十日午時。上御涵仁亭。右副承旨入侍時。右副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。纂輯廳抄役。一時爲急。而尙此遷就。誠可悶矣。宇鎭曰。加出堂上一員。則似可速成矣。上曰。然矣。兵判可合此役。而本任劇煩。有難差定矣。宇鎭曰。果然矣。上曰。禮房承旨入侍。賤臣承命出。與徐有防偕入進伏。上曰。兼春秋。卽往纂輯廳。抄出之役。當至幾年條。堂上中。某某仕進人。知來事。分付。賤臣承命出傳。上曰。各司還接。當在何日乎。有防曰。以今二十四日擇定矣。上曰。藥房當仍留移接所耶。有防曰。似然矣。上曰。若値深秋則院屬之處冷。亦甚可悶。以附近房舍。定給好矣。有防曰。聖敎誠至當矣。上曰。今番得雨之餘。湖南稼事。能蘇腥云耶。有防曰。臣聞南來消息。則難免歉歲云矣。宇鎭曰。海伯辭疏。俄已到院。而似涉太急矣。上曰。何以請遞也。宇鎭曰。臣亦未能詳知。而或以赴任周年。有此辭疏矣。上曰。兼春秋還來與否知來。賤臣承命出。回奏曰。堂上徐命膺。連有實故。不得仕進故。纂役姑未更修割付。則當以明日畢役。而仕進則堂上趙㻐。郞廳趙城鎭云矣。上曰。割付畢役。在於明日云。各司還接前。本草。盡爲剉切。而李命植親檢爲一之事。分付。命退。承史以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨沈念祖坐。右副承旨金宇鎭坐。同副承旨李世奭坐直。注書二員未差。假注書趙衍德藥院直。假注書趙興鎭仕直。事變假注書朴柱遇仕。
정조 5년
上詣春塘産入纂次後。奎章閣政院玉堂藥房口傳問安。答曰。知道。
정조 5년
傳于李世奭曰。承旨前望單子入之。
정조 5년
徐有防。以奎章閣言啓曰。直提學沈念祖有身病。勢難入直。以檢書官代直之意。敢啓。傳曰。知道。
정조 5년
備忘記。今年諸道穡事。兩西爲尤甚。始旱終澇。歉已判焉。此時方伯牧守。政宜省諗災傷。諮詢疾苦。迨玆年分俵科之時。凡係蠲徭薄賦。撫摩奠安之方。一一具由登聞。以請朝家處分。固是當務之急。而此時遞易。不但迎送有弊。苟非委諸生手之事也。況此道伯莅任。未過周歲。無端乞解。極其輕先。又若政院之曲循捧入。亦宜有警。黃海監司趙尙鎭。推考。此上疏。還下送。當該承旨。從重推考。
정조 5년
兵曹口傳政事。李宗燮爲副司果。
정조 5년
徐有防。以纂輯廳言啓曰。諸堂上。分年割付。纔已訖工。纂輯始可擧行。謄錄郞廳。前佐郞尹履相魚錫光。工曹正郞朴長卨。副司果李日運。先爲差下。時無職名人。令該曹。付軍職。使之察任。何如。傳曰。允。
정조 5년
沈念祖。以刑曹言啓曰。罪人金光秀李完春。依本律。收贖放送事。命下矣。依傳敎。罪人金光秀李完春等。竝卽收贖放送之意。敢啓。傳曰。知道。
정조 5년
沈念祖。以義禁府言啓曰。全羅右水使金廷遇拿囚之意。敢啓。傳曰。捧供以聞爲良如敎。
정조 5년
沈念祖。以義禁府言啓曰。時囚罪人任希曾。考律勘放後。草記事。命下矣。任希曾段。定配罪人朴好萬。逃躱在於六年之久。而一向抛置。每朔末。以時存樣。漫漶修報者。萬萬駭然。旣已現發之後。其在懲後之道。不可無罪。拿門處之。罪取考律文。則大明律徒流人逃條有曰。主守。不覺失囚者一名。杖六十。大典推斷條有曰。犯私罪。杖六十。奪告身一等。犯狂法受贓外。笞杖竝收贖云矣。任希曾杖六十收贖。奪告身一等放送。何如。傳曰。允。如有功議減等。
정조 5년
持平吳泰賢啓曰。臣知識魯莾。言議巽軟。本不合於淸朝耳目之任。而日前除旨。遽下於署經命下之時。天牌荐臨。不敢違傲。章皇出肅。只增愧恧。昨因前大司憲金文淳之論蔡濟恭事。愚衷所激。略有論列矣。及承聖批。乃以不緊爲敎。臣於是。滿心慙惶。無地自容。噫。彼濟恭貪饕不法。縱恣無嚴之罪。今始有言。亦云晩矣。憲長一疏。實是擧世共公之論。則不賜允可。至命譴削。恐有欠於我聖上敷納公議之道。臣之愚意竊附匡救之忱。略陳數行之疏矣。批旨之下。誨責備至。此莫非臣。人微言輕。不能孚格之致。其何可一刻仍冒於臺次乎。請命遞斥臣職。答曰。依啓。
정조 5년
持平吳泰賢疏曰。伏以臣。卽伏見傳敎下者。以大司憲金文淳之論蔡濟恭事。至有譴削之命。臣於是。不覺愕然失圖。繼之以憂歎也。噫。彼濟恭之貪饕不法。縱恣無嚴之罪。姑無論。附麗權奸之黨。累出逆宦之招。罪已貫矣。惡已盈矣。雖我聖上。含貸包容。置而不問。國人之憤。久猶未已。而尙無明言聲討者。今幸憲長一疏。足見公議之不泯。乃殿下不惟不賜允可。又從以摧折之。將復跳踉放恣。則其爲世道之憂。容有極哉。臣謂亟收前大司憲金文淳削職之命。依其所請。亟先施以竄配之典。斷不可已也。今臣此言。非敢爲營護長僚之計也。誠恐我殿下處分失當。貽世道無窮之憂也。目下事急。不暇長語。惟聖明少垂察焉。顧臣賤痰。夜來猝劇。望拜褥儀。實無自力趨參之望。臣罪至此。尤不勝惶蹙之至。伏乞亟賜鐫削。以肅朝綱。不勝幸甚。省疏具悉。汲汲呈疏。可謂太不緊矣。
정조 5년
辛丑七月二十一日辰時。上詣春塘臺。皇壇望拜禮入侍時。行都承旨嚴璹。左承旨徐有防。右承旨李在學。左副承旨沈念祖。右副承旨金宇鎭。同副承旨李世奭。假注書趙衍德趙興鎭。編修官張顯慶。記事官金鳳顯。以次侍立。上具翼善冠絳紗袍。乘步輦。出賓陽門。詣春塘臺。入小次。少頃。具翼善冠黑圓領袍。乘步輦。到幄次前降輦。就板位。北向立。行四拜禮。大臣九卿皇朝人子孫及忠良子孫。皆四拜。司香官。進詣香案前。北向跪。三上香。上又行四拜禮。大臣九卿皇朝人子孫及忠良子孫。皆四拜禮畢。上還入小次。改具翼善冠絳紗袍。乘步輦還內。到賓陽門。命在學。書傳敎曰。前承旨趙時偉分承旨差下。分授日記。還接前抄出。又命書傳敎曰。承旨房仍。兵刑換房。又命書正言吳泰賢司諫李顯永疏批。又命書傳敎曰。雖於尋常論人。手勢話頭。不可不愼。若其訐人陰事。發人匿疵。一筆驅勘。八字打開之習。在朝家鎭世靖俗之道。不容假借寬貰。況此司諫李顯永之疏。始似營救長憲。此或爲臺閣之常規。而末乃專事噴薄。是誠何心。又其中一二句語。醜詆。尤極憯毒。將致無限葛藤。目前急務。無出於鎭安二字。況彼重臣。無負累之可言者乎。近來朝著波浪少息。而復欲無中生有。是豈細憂也。賜批所以重臺閣也。勘罪所以示好惡也。昨今處分。諒非獲已。司諫李顯永。爲先罷職不敍。原疏。業已留中洗草矣。又命書傳敎曰。從前廷臣之或遭此等事。特由橫逆。設或眞有緊出之語。昭脫之後。無異平人。不必遠求邃古。近代卿相之如許者。指不勝摟。況此重臣乎。伊時事。爲渠輩所睢盱。致此逞感之擧。予已洞悉。到今幾年之後。復提於章奏之間。豈非大是驚惑之事乎。此後諸臣章奏。更以某時獄事之無關隄防而有登聞者。慼予之心。姑捨是。是豈臣子所可容喙處。此等句語。切勿捧入事。政院知悉。書訖。上還內。諸臣遂退出。
정조 5년
辛丑七月二十一日巳時。上御涵仁亭。左承旨。直閣入侍時。左承旨徐有防。假注書趙興鎭。編修官張顯慶。記事官金鳳顯。直閣徐鼎修。以次進伏。上命兼史曰。汝往昌德宮。政院守宮承旨所抄出日記。雖未及正書。以草本持來。分承旨趙時偉仕進與否。亦爲知來。以丙戌丁亥戊子三年條。還接前。盡爲抄出事。分付於時偉處。顯慶承命出。上曰。昨日諸承旨之書進字。其可成說乎。實錄儀軌。雖有前例。而院中書。一委於生疎之同副。其將空院而進乎。有防曰。未及思量。只據儀軌所載已例。率爾書進。誠惶悚萬萬矣。上曰。俄下傳敎。更爲持入。賤臣承命持入。上命有防。讀奏訖。上曰。別無字句間疵病乎。有防曰。然矣。上曰。直閣所修政院日記。爲幾何耶。鼎修曰。幾盡修呈。而己亥八月驪州幸行時日記。姑未修正矣。上曰。其時入侍說話甚多。必詳細修納也。命退。諸臣以次退出。
정조 5년
辛丑七月二十一日未時。上御涵仁亭。右副承旨入侍時。右副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。海伯辭疏。俄以還下送爲敎矣。大抵方伯。爲任不輕。固非輕遞之職。而以周年請遞者。亦不成說矣。宇鎭曰。聖敎誠然矣。此時方伯。有難遞改矣。命書傳敎曰。旣有從當處分之敎。當該承旨。從重推考。該房承旨。推考。上曰。纂輯堂上加差一員。則似當速成。而今無可合人。是甚悶矣。宇鎭曰。果無其人矣。上曰。纂輯廳本草。幾何修正。而奉朝賀之仕進與否。知入。仍命退。承史以次退出。
정조 5년
辛丑七月二十一日酉時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官金鳳顯。以次進伏訖。上曰。顯慶往纂輯廳。堂上郞廳來會與否。摘奸以來。顯慶承命出。上曰。趙時偉入直昌德宮。與他守宮承旨。抄出政院日記云耶。有防曰。今方抄出云矣。上曰。趙時偉以外面看之。則如若將做事者然。初欲委任責成矣。以今番事觀之。則名不副實。大違所料。誠可嘆也。有防曰。臣等非不殫誠修擧。而許多擧行之事。不能一一照察。至有傳敎不卽分付之擧。惶悚無地矣。上曰。旣是刑曹公事。則兵房。當何也。有防曰。其時傳敎。果是次對日所出。而次對日。大小公事。院規。皆屬於兵房。故趙時偉以伊日次對承旨。當之矣。顯慶復命曰。臣馳往纂輯廳摘奸。則堂郞。皆以日勢已暮散歸。明早來會云矣。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨沈念祖坐。右副承旨金宇鎭坐直。同副承旨李世奭坐。注書二員未差。假注書趙衍德藥院進趙興鎭仕直。事變假注書朴柱遇仕。
정조 5년
徐有防啓曰。右承旨李在學。右副承旨金宇鎭。今日不爲仕進。竝卽牌招。何如。傳曰。允。
정조 5년
傳于李世奭曰。禮房承旨。入侍。
정조 5년
以右承旨李在學。右副承旨金宇鎭。牌不進罷職傳旨。傳于徐有防曰。只推。更爲牌招。
정조 5년
傳于金宇鎭曰。右副承旨。入侍。
정조 5년
徐有防。以弘文館言啓曰。本館下番副修撰臣金翊休。以實錄廳前編修官。今日議政府宣醞時進參事。晝仕出去之意。敢啓。傳曰。知道。
정조 5년
徐有防。以奉常寺官員。以都提調提調意啓曰。東籍親耕田。所種皮黍皮稷兩種。今七月晦間。當爲成熟之意。敢啓。傳曰。攝刈。
정조 5년
李世奭。以訓鍊都監言啓曰。本局從事官具允斌。身病甚重。勢難察任。改差。何如。傳曰。允。
정조 5년
李世奭。以禁衛營言啓曰。本營分授崇禮門南邊體城頹圮處。今已畢築。把守軍兵。依例撤罷之意。敢啓。傳曰。知道。
정조 5년
李世奭。以御營廳言啓曰。本廳把摠金宗煜。身病甚重。勢難察任。改差。何如。傳曰。允。
정조 5년
李世奭。以義禁府言啓曰。時囚罪人洪光國議處事。判付內。依允。啓下矣。洪光國。卽爲放送之意。敢啓。傳曰。知道。
정조 5년
李世奭。以義禁言啓曰。任希曾杖六十收贖。奪告身一等事。照律草記批旨內。如有功議減等事。命下矣。任希曾五代祖善伯。寧國原從功臣全昌尉異姓四寸親云。功議各減一等。笞四十收贖。放送之意。敢啓。傳曰。知道。
정조 5년
金宇鎭。以義禁府言啓曰。伊川前府使沈觀之拿囚之意。敢啓。傳曰。知道。
정조 5년
承旨沈念祖疏曰。伏以謂臣情勢。冒赴閣職。亦已多日矣。罪大罰輕。敢諉宿趼之仍據。而事重義嚴。有難兼銜猥瀆。黽勉承命。慢蹙度日爲意。乃者喉院新命。忽下於駕前陪班。逃遁不得。又未免副急暫出。臣實政然。人謂斯何。臣之猥叨銓任。致己屢矣。自顧才識。夫豈有半分堪承之望。而每値事會。未能守一向堅辭之志。前後做錯。雖蒙曲庇。畢竟貸敗。固自逆料。至於向來大政之隨參。而臣罪極矣。臣耳目聾瞽。稱量昏昧。可不取捨之地。不能審愼。自速大受。論其辜負。實合重堪。特賴聖度包容。罰止薄罷。曾未幾何。先蒙收敍。恩言節重。除旨聯翩。如臣無似。何以得此於聖明也。噫。銓選之任。旣同一席。則凡有所失。厥罪惟均。而乃以甄敍通塞。各有其責。曲加區別。偏賜疏釋。殆若日月之照私於一物者然。臣雖至愚。豈不知惶隕感激。他不暇顧。而朝廷之上。四銓爲重。亦安可徒恃寵眷。有除輒膺。獨自揚揚。殆同無故之人乎。玆敢冒入文學。略陳微懇。伏乞聖慈。替垂諒察。亟遞臣職。以安私分。不勝幸甚。徐有防啓曰。以左副承旨沈念祖上疏。傳曰。此與人言有異。而係是自上處分之事。則焉敢若是。行公於直提學。處義於承旨者。抑何故也。然則一吏議。其將不得處分乎。還給。猶或可也。而何爲而捧入乎。況有科次之事。此上疏勿施。不待牌招。使之卽爲仕進。其委折問奏。
정조 5년
辛丑七月二十二日巳時。上御涵仁亭。左承旨入侍時。左承旨徐有防。假注書趙興鎭。記事官金鳳顯。別兼春秋鄭東浚。以次進伏訖。上命鳳顯曰。爾往纂輯廳。昨今編輯冊子。持入。鳳顯承命出去。命有防讀四學儒疏。有防讀奏。上曰。箕子影幀一本。則奉安於崇仁殿云耶。有防曰。以其疏中語觀之。則國初韓姓僧。自稱箕子孫。移模崇仁殿奉安影幀本。奉安於龍崗。其後移奉於崇仁殿云矣。上曰。先王朝儒生。得孔子影幀。疏請建廟矣。其時上敎以爲凡畫家傳神之法。若使一毛一髮。未得全肖其人。則已非其人而便成別箇樣子人矣。今於千載之後。欲模夫子之像。乃以爲眞本。將爲此崇奉之擧。其爲猥褻。甚矣。仍命刑配其疏頭。列聖朝處分。旣嚴且正矣。今何敢以此等猥褻之事。有此疏之擧耶。有防曰。聖敎誠然矣。儒生建院立祠之請。前後何限。而易歸煩屑。每加靳斥者。可見朝家之意。而況此欲以一幅之丹靑。謂是先聖之遺像。廟奉而祀享之者。尤豈非萬萬煩褻耶。上曰。然矣。命退。承史以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨趙時偉坐直。右副承旨金宇鎭坐。同副承旨李世奭坐。注書二員未差。假注書趙衍德藥院進趙興鎭仕直。事變假注書朴柱遇仕。
정조 5년
傳于趙時偉曰。坐直承旨。入侍。
정조 5년
徐有防。以奎章言啓曰。抄啓文臣應製人員中。前正郞李東稷。方在削職中。副司果金載瓚受由。俱不得製進。單子中懸頉之意。敢啓。傳曰。知道。
정조 5년
備忘記。今朔抄啓文臣。兩次講權停。以已講大學。更令紬𦅿。念後。會諸講員講論。一依春間摛文院講義例爲之之意。已有筵敎。此擧。在文臣縕故之際。不特覺有新味。在予資益。亦云不少。當於二十八日爲之。此則無試官。時原任閣臣。以侍講講書官。依前列書受點入參。此後每畢一書。須皆依此擧行事定式。處所。從當下敎矣。
정조 5년
備忘記。近來本閣。只有一直提學一人。且有竢小間上來之命。則訖無動靜。揆以分義。事甚未安。親病如獲小差。斯速上來行公事。自本閣下諭于提學金鍾秀處。
정조 5년
備忘記。同罪罰異。右承旨右副承旨。作一引義之端。徒煩酬應。且今本閣。閣務相妨。直提學沈念祖本職許遞。前承旨趙時偉。依他承旨。捧傳旨。
정조 5년
兵批。口傳政事。副司直沈念祖。
정조 5년
傳于徐有防曰。明日朝講爲之。
정조 5년
傳于徐有防曰。玉堂前望單子。入之。
정조 5년
徐有防啓曰。吏曹判書李衍祥。參判李敬養。牌不進推考傳旨。今事捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 5년
徐有防啓曰。吏曹判書李衍祥。參判李敬養。再牌不進。推考傳旨。今方捧入。而開政命下之後。如是違牌。事體所在。誠極未安。而朝講有命。玉堂之差出備員。一時爲急。所當更請牌招。係是一日三牌。何以爲之。敢稟。傳曰。更爲牌招。
정조 5년
傳于徐有防曰。新除授玉堂中。罷散人員敍用。奪告身解由未出人員。亦爲蕩滌。竝卽牌招。推移入直。
정조 5년
玉堂前望單子。入之。以柳孟養爲校理。尹長烈爲校理。林錫喆李敬一爲副校理。姜彝正李宗燮爲修撰。權以綱爲副修撰。
정조 5년
以政官四牌。何以爲之。啓辭。傳于徐有防曰。無情勢。不爲入乘。此牌望勿施。仍以前牌催促。
정조 5년
徐有防啓曰。朝講事體尤重。領事當爲入參。而領議政徐明善身病。左議政右議政未差。在前如此之時。領事或有故。則政府東西壁及知事。有代入之事。今亦依舊例。當爲牌招。而左參贊金鍾秀在外。右參贊尹東暹。知事權噵鄭尙淳洪樂命。竝待開門牌招。以爲推移入侍之地。何如。傳曰。允。
정조 5년
趙時偉啓曰。明日朝講。兩司當爲進參。除在外外。未肅拜呈告人員。竝待開門牌招。以爲進參之地。何如。傳曰。允。
정조 5년
以京畿監司李亨逵。衿川縣監請罪啓本。傳于徐有防曰。御官邑倅。今番姑爲參酌。從重推考。此是兵曹不能別白知委之致。當初旣有成給草料加把。冊子所載馬及從人之成命。兵曹之䑃朧。分付。莫非官怠吏頑而然。姑令兵判。今日開坐時。捉致該色吏。嚴査委折草記。
정조 5년
傳于徐有防曰。近來百司。無一成樣。而至於本司事體。何如。則今日本司郞廳擧行。極爲無據。抄例書入命下之後。片紙胡書者。以備御晩。此前所未聞。當該入直郞廳具縉。爲先汰去。令該府拿問處之。傳曰。堂上旣在本司。不能申飭兵判外。爲先推考。必是早退之故。一委郞吏之致。自政院問啓。
정조 5년
趙時偉啓曰。近來百司無一成樣。而至於本司事體何如。則今日本司郞廳擧行。極爲無據。抄例書入命下之後。片紙胡書者。以備御晩。此前所未聞。當該入直郞廳具縉。爲先汰去。令該府拿問處之。有司堂上旣在本司。不能申飭兵判外。爲先推考。必是早退之故。一委郞吏之致。自政院問答事。命下矣。問于有司堂上鄭尙淳金魯鎭徐有隣。則以爲臣等齊去本司。姑未退去。而伏承所抄謄錄入之之命。各人一冊。卽爲入呈。而至於目錄抄例。則只爲書送政院。以備下詢時仰對。而至登睿晩。臣等昏謬顚錯之罪。實無所逃。問啓之下。萬萬惶懍。伏地俟譴云矣。敢啓。傳曰。知道。
정조 5년
徐有防。以禮曹言啓曰。專經文臣前佐郞崔顯重。權知承文副正字金熙采權埛。行會本道。在外的實與否。査實以聞。而若不在外。則卽其地定配事。命下矣。卽接洪忠監司及忠州牧使回牒。則崔顯重金熙采。今月十四日。果爲下來於忠州地。權埛則其生家。在於石城地。而初無下來之事云。崔顯重金熙采之臨講期。任自下卿。不可無責。依節目禁推。權埛之莫重殿講。假稱在外者。尤極可駭。卽其地定配。令政院。捧傳旨擧行。何如。傳曰。允。權埛一體拿處査實後。依此律勘處。
정조 5년
徐有防。以成均館官員。以大司成意啓曰。居齋儒生。定以百額。非近年新定式。年前因本館節目釐正。申復久遠故例而然也。近聞儒生之入泮者。以元額過數。未免滯留泮村之嘆云。是豈日前申飭之本意。食堂百額。古例始於何時。令本館。詳考草記事。命下矣。臣伏承聖敎。馳詣泮宮。取考本館謄錄。則居齋儒生百額定數之例。始於先朝壬戌年之意。敢啓。傳曰。知道。
정조 5년
徐有防。以成均館官員。以大司成意啓曰。本館草記。答曰。知道。東學亦然云。一體査問草記事。批下矣。臣敬奉批旨。査問東學。則以爲幼學安㼁曺命益李德淵朴東憲李思謙等。議疏事。俱爲進去西學。以致空齋云。事之無嚴。莫此爲甚。已與南學儒生等。一體從重施罰。而其委折。査實以聞之意。敢啓。傳曰。知道。
정조 5년
趙時偉。以兵曹言啓曰。因京畿監司啓本判付內傳曰。郵官邑倅。今番姑爲參酌。從重推考。此是兵曹不能別白知委之致。當初旣有成給草料加把。冊子所載馬及從人之成命。兵曹之矇矓。分付。莫非官怠吏頑之致。姑令兵判。今日開坐時。捉致該色吏。嚴査委折草記事。命下矣。依傳敎捉致。今月初十日闕內待令。本曹馬色書吏金觀三鄭履元。發問目取招內。今番奎章閣監書。齎去莫重冊子所載馬及從人。旣有成命。則汝等草料成出時。從人則何不定立。馬匹則何不申飭。以致特敎査問之境。汝等慢忽擧行委折。毋敢隱諱。使之一一從實直招。則鄭履元所招內。今月初十日。自奎章閣招致矣身。本閣書吏言內。以爲今此監書下往時。成給草料云。故矣身果成送草料。而草料中。依他例。不書塡步從名色矣。同日夕。自本閣。以草料事。又招去矣身同任書吏金觀三云。其翌日。本閣。以馬匹之不善待令。從人之不爲定立。捉囚矣身。草料一節。矣身則只依例擧行而已。實未知從人之有成命。致此慢忽擧行之歸。矣身罪狀。萬死無惜云。金觀三所招內。矣身同任書吏鄭履元。成送草料後。其日夕。奎章閣招致矣身。本閣書吏言內。草料中。何無步從名色云故。矣身答以本曹前例。路文則有步從。草料則無步從故。今番草料中。果依例不塡步從云云。矣身苟知有成命。則草料擧行時。何敢不書塡步從名色乎。實狀如此。此外無可達之辭云矣。金觀三鄭履元等。身爲馬色書吏成命之下。敢稱以初不聞知。致此慢忽擧行者。論其罪狀。萬萬可駭。而旣有嚴査委折草記之命故。爲先取招以入之意。敢啓。傳曰。知道。該色郞官。爲先從重推考。
정조 5년
趙時偉。以兵曹言啓曰。禁軍來秋冬等祿試射時。沒技人別單中。依例懸注以入之意。敢啓。傳曰。知道。
정조 5년
趙時偉。以禁衛營言啓曰。今二十四日。內外各司還接本所時。依兵曹啓下節目。建陽門把守軍十五名。待標信開門後撤還。銅龍門元直所將領二員中。把摠一員出直。敎鍊官一員。旣有貳極門把守千摠。仍令竝直把守。何如。傳曰。允。
정조 5년
趙時偉。以義禁府言啓曰。前佐郞崔顯重。權知承文院副正字金熙采等拿囚之意。敢啓。傳曰。知道。
정조 5년
趙時偉。以義禁府言啓曰。備邊司郞廳具縉拿囚之意。敢啓。傳曰。知道。
정조 5년
備忘記。謹稽我聖祖時。有一鄕儒。購得孔聖畫像。仍請建院藏弆。事不惟不施。儒從以遠配。時則諸先正。布在官職。一辭對惕。玆事。昭在政院日記。大抵。畫眞之逼眞。爲最難。借今對面模寫。七分之本。難望一毫一髮之不爽。況在偏邦。去孔聖爲幾千年。距中土爲幾萬里。則縱曰。有眞本。決知爲贗作。且聞卿黨一篇。世稱聖人畫像。而外此孔夫子之有畫像。不見於傳記。以是有聖祖之處分焉。觀此學儒上疏。請以韓姓僧。移摹趙孟頫陳洪範圖。建祠宣額。予聽之未半。不覺駭異。彼無識鄕儒之疏。尙惟斥以無稽之說。勘以不經之律。不料齊齊庠序之士。昧古乖例。重犯昔日鄕儒之罪科也。所謂洪範之圖。又非畫像之比。而書自孟頫弄毫。更爲緇髠私摹。則儒疏中所引八道界首官立廟之說。何嘗一毫襯似於此事耶。雖不欲深責諸生。而館學封章。事體自別。以如許事。無難聽者。其爲貽羞賢闢。誠亦不細。姑從愛禮之意。欲賜數字之批。亦不可全然無矯正之擧。大司成從重推考。疏頭及四學齋任。令師儒之長。從重施罰後草記。惟今疏儒。不施已施之律。予意在於愍其魯莾。許其日新。竝爾曉諭。
정조 5년
四學儒生朴宗堯等疏曰。伏以惟我左海一域之所以尊於天下。侔於大夏者。只以爲箕聖敷敎之邦故耳。九疇之法。固爲天下萬世之所共頼。而至於八條之化。則實爲東土所偏被夷變華。文禮相承。深仁厚澤。屆天極地。歷萬世。如一日。是雖家置祠位。戶設爼豆。不足以報其萬一。而惟彼中國。則汲郡太師之廟。西卒洪範之堂。與夫永嘉之院。皆所以崇奉箕聖。享祀無斁。俱在傳記。而至於我國。則平壤崇仁之殿。只得此例於羅麗濟諸祖故都一廟之享。此皇朝使臣董越王敬民。所以以薄略譏之者。而其爲固陋欠闕。無以自辭於天下後世者也。肆皆豈廟朝諸儒臣獻政。有曰。箕聖之於我東。功德巍巍。與天同大。豈可只建一廟於故都而止乎。關長之神兵救亂。實爲危味。而高皇帝之廣建其廟。遍於天下。我東儒賢之有功浚學者。必建書院。不拘多少。況我箕子之化。浹民肌骨。愈久而不能忘者乎。請令禮曹。議于大臣。都城及各道界道官。皆建廟。春秋享祀。一依釋奠。又於其傍。必立書院。講明箕學事。下諸道。將謀擧行。而適値壬辰兵亂。遂寢不行。伊後累百年因循廢閣。議者論之嘆。固已久矣。然此在國家。誠爲莫重典禮。有難輕議。而臣等竊有一事之不容不仰聞者。粵在萬曆二十八年。平安監司臣徐渻。以我東無箕子畫像。金購趙孟頫所畫箕子。對武王陳洪範圖。藏于平壤仁賢書院矣。天啓六年。禮曹判書臣李廷龜。啓于上前。遣畫師李臣欽。摹出睟容。未及奉安。翌年丁卯虜難。院傍神護菴僧韓姓者。自以箕聖遺裔。躬奉眞本聖像。逃亂來住於長淵府南箕山下鶴樓寺。崇禎戊申韓僧。以其聖像。托於箕山下居士人韓連希曰。此是父師眞像。我今流離。恐不可保。子亦父師後也。幸善護之。蓋東國之鮮于奇韓之姓。爲箕聖後。故也。連希。受而藏之家。歷四世而人莫之知。肅廟癸巳。連希玄孫重海。偶發箕子畫像在家家言。固以傳播士林間。於是。始有遵奉之議。而傳來旣文。眞贗莫辨。己亥冬。重海族子晉泰。與京外人士。敬奉眞像。往較於仁賢書院所藏本。則果無毫髮具爽。且考其院中所埋。考故事。則有丁卯虜難。眞本見失之語。始知其十分無疑矣。本道臣李澤。聞而警畢。親劣奉審。以爲百年之後。眞本之復還故都。誠是奇事。仍留置院中。使畫師楊德弘。摹出新本。以付晉泰而歸。眞本。則龍㟠士人。以黃龍山城。乃爲馬韓故都。請于方伯。建廟移奉。以至賜額矣。景廟癸卯。道內儒生韓壽禎等。呈于禮曹。請建影殿于箕山。禮曹許其立祠。且自營府。助其物力。以竣其役。奉安眞像。名其講堂曰。洪範。英廟丙午陵行時。韓壽禎等請額。自上批。以箕子。實東方檀君後聖也。禮樂文物。從此時而爲故。予嘗欽歎矣。今觀上言。誠爲稀貴之事。臣僚之有賢者。亦皆建宇而賜額。況功蓋東國之箕子乎。特允所請。判下關文。成到本府。儒生輩。將欲上京。延額之際。有一種奸細之徒。猜嫉主事之人。以私自移摹。未及建宇等說。誣訐於相門。其時大臣。偏入於其言。至於筵白。遂寢成命。儒生不勝痛惋。累度呈文於廟堂及巡營。以爲快雪前誣。更宣恩額之地。而不能得。則只自私奉爼豆。以寓尊慕之忱矣。至於辛酉。因朝家未賜額書院撤之令。箕子影殿。亦未免一例撤去。眞像則移送故都。樻藏于崇仁殿中。時則文敬公臣朴弼周。以箕孔朱三聖所奉院宇之不可撤。再上章力爭。聖批。有已擧行者外。依施之敎。而其時孔朱二院之在於江陵尼城等兩邑者。因士林之觀望持重。卒蒙恩命。幸得不★而惟此箕聖之初。徑先撤去。使聖祖藹然尊聖之意。閼而不明。則可勝痛哉。嗚呼。惟我烈后。尊賢重道。卓越前代。至於本朝儒先所輕歷之處。亦許其立祠。不嫌其疊設。且爲殷之夷齊。漢之諸葛。非有功德於我東。而首陽之淸聖廟。南陽之武侯廟。只因地名之相符而立祠寓慕焉。惟我箕聖之於東國。功德之隆爲何。以其七分遺像。來托於一區乾淨之地。得保於累度兵燹之餘。傳授相守。皆其苗裔。而箕山之名。又適相契。則其事誠奇。其蹟誠異。其所以廟貌而爼豆之者。寔出於道理事體之當然。而初則爲奸人之誣沮。恩額將宣而還寢。末乃尋常院宇之疊設者。一例見撤。遂使數十年妥靈之所。莾然爲蓬蒿之塲。一方人士之所以咨嗟而痛惜者。已不可以聞中國也。況彼黃龍之建院。發端於長淵之事。移奉箕山之所保守之眞本聖像。先蒙恩額。報祀不替。而惟此箕山之祠。則竟至撤。仍闕復享。事理之異殊。姑勿言。其爲一道士民之望。果爲何哉。此蓋由於本邑之介在海曲。士俗荒陋。免不能竭誠痛辨於撤額之時。又不能據理爭執於毁宇之日。卒當擧行。恩命莫及。而伊後搢紳章甫。又無據實陳請於聖祖在宥之時。一向擔閣。以至于今。此固爲群下之過。而亦或有待於今日而然耶。臣等。伏祝殿下臨御以來。其所以繼述先志。崇奉前賢。靡有闕息。風動之化。四方拭目。惟我箕賢舊廟。特命復設。得比於孔朱二祠之例。使聖祖之盛德克彰。一方之衆情獲遂者。想不待臣辭之畢。有所惕然而開允之。此臣等所以不避猥越。相率而陳請者也。伏願殿下。俯察臣等所言之寔出於百世公議。慱詢諸臣旌命。有自重建廟宇。還奉崇仁殿積歲聖像。以述先旨。以先斯文焉。省疏具悉。退修學業。
정조 5년
辛丑七月二十三日辰時。上御涵仁亭。左承旨入侍持。左承旨徐有防。假注書趙衍德。編修官張顯慶。記事金鳳顯。以次進伏訖。上曰。明日各司還接時。藥房仍留云乎。有防曰。俄見提調。則不爲還接云矣。上曰。藥房提調。入侍。賤臣承命出。與鄭民始偕入進伏。上曰。藥房還接。何以爲之乎。民始曰。藥房勢將仍留。而第當深涼之節。下隷輩。有難泠處。以藝文館移文所。以爲居接。似好矣。上曰。卿其善處。可也。民始曰。惠慶宮進服湯劑。至明日爲五貼矣。當待下敎。以爲進御乎。上曰。可矣。上曰。纂輯廳今日仕進堂郞知來事。分付。賤臣承命出回奏曰。堂上姑未仕進。只郞廳四人。先爲仕進云矣。上曰。二直提學當於何日入直內閣乎。知入。顯慶曰。鄭志儉。方以實𧏮。姑未知何日入直云矣。命退。諸臣以次退出。
정조 5년
辛丑七月二十三日申時。上御涵仁亭。左承旨左副承旨入侍時。左承旨徐有防。左副承旨趙時偉。假注書趙興鎭。編修官張顯慶。記事官金鳳顯。以次進伏。上曰。還接隔日。而兵曹擧行節目。尙無一字草記。是何故耶。兵判雖或生疎。下吏之擧行。豈可如是乎。時偉曰。然矣。弘化門開閉及把守軍撤罷。明政殿月廊禁軍入直撤罷等事。兵曹當請䅺信擧行。而尙此寥寥。誠甚怪訝矣。上曰。然矣。仍命書傳敎曰。還接節次。當有兵曹節目。而藥房所處稍遠。依筵敎。移接於明政南廊藝文館等處。禁軍入番一番中。二十人式除出。仍差假將。明政北廊。姑令仍接。而猶與夏節有異。每日原入直中。量宜替把事。分付。又命書傳敎曰。六曹旣還本處。明政殿廊。有藥房焉。有禁軍焉。事體與前自異。光政閉門後。門外各別巡綽。昌慶入直軍。亦須着意巡檢。而諸處禁火等節。另念申飭。此則摠府旣在咫尺。職任無異兵曹。一依兵曹例。入直摠管句管擧行。上命時偉先退曰。昌德入直衛將。皆令還接此闕。而其外捕校卒入直及各處把子。竝令撤罷。可也。時偉先退。上曰。明日承旨仕進。皆以金虎門爲之。都承旨則自宣仁門往來事。分付藥院。旣移接於明政南月廊。則藥房提調。早爲入來。藥房所屬。預爲指揮擧行事。亦爲分付。可也。上曰。明日建陽門開金當早下。承旨早詣昌德宮政院廳座。可也。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨趙時偉坐。右副承旨金宇鎭坐。同副承旨李世奭坐直。注書二員未差。假注書趙興鎭仕直李祖承藥院直。事變假注書朴柱遇仕。
정조 5년
徐有防啓曰。明日常參經筵。取稟。傳曰。只朝講。
정조 5년
金宇鎭啓曰。校理柳孟養。修撰姜彝正在外。校理尹長烈。修撰李宗燮牌不進傳旨未下。副校理林錫喆以別兼春秋入直。副校理李敬一。副修撰權以綱。牌不進罷職傳旨。今方捧入。而上下番俱空。事甚未安。且有明日晝講爲之之命矣。副提學應敎副應校未差之代。政官所當牌招。開政差出。而四牌啓辭未下。何以爲之。敢稟。傳曰。前望單子入之。待下批。牌招入直。
정조 5년
李世奭啓曰。明日朝講。兩司當爲進參。除在外受由外。未肅拜呈告人員。竝待開門牌招。何如。傳曰。允。
정조 5년
以掌令申致權朴天行。持平徐有成鄭喆祚。司諫安廷鉉牌不進罷職傳旨。傳于李在學曰。只推。
정조 5년
徐有防啓曰。今日朝講。兩司當爲進參。而掌令申致權朴天行陳疏入啓。持平鄭喆祚。正言嚴思憲牌不進罷職傳旨。捧入。大司憲大司諫司諫獻納持平俱未差。無一人進參之員。政官所當更請牌招開政。而四牌啓辭未下。何以爲之。敢稟。傳曰。違牌臺諫。只推。更卽牌招。朝講命下。無情勢臺諫。空然違牌。此何事體。政院各別嚴飭。及期備員。未差之代。前望單子。入之。
정조 5년
又以啓曰。獻納宋樂。方在外任中。不得出牌之意。敢啓。傳曰。仍任前職。前望單子。入之。
정조 5년
又以啓曰。掌令申致權疏批已下。一體牌招。何如。傳曰。允。
정조 5년
以校理李敬一。副修撰權以綱牌不進罷職傳旨。傳于李世奭曰。無端違牌。已極未安。朝講有命。而因三司不備。未免過時。頉稟。揆以國體。極可寒心。爲先從重推考。更卽牌招。
정조 5년
臺諫前望單子。入之。落點。大司憲蔡弘履。大司諫金夏材。司諫安廷鉉。獻納金翊休。持平徐有成。
정조 5년
傳于李世奭曰。新除臺諫中罷散人。敍用。
정조 5년
又傳于曰。新除授臺諫竝牌招。掌令朴天行疏批已下。一體牌招。
정조 5년
傳于趙時偉曰。軍士房承旨。入侍。
정조 5년
李在學啓曰。假注書趙衍德身病猝重。勢難察任。今姑改差。何如。傳曰。允。
정조 5년
吏曹。口傳政事。別兼春秋單林錫喆。
정조 5년
傳于李世奭曰。明日朝講爲之。
정조 5년
副提學應敎前望單子。入之。落點沈念祖徐鼎修。
정조 5년
副修撰前望單子入之。落點尹尙東。
정조 5년
李世奭啓曰。新除授副修撰尹尙東。一體牌招。以爲推移入直之地。何如。傳曰。允。
정조 5년
吏曹。口傳政事。兼奎章閣直閣單徐鼎修。
정조 5년
傳于李世奭曰。同副承旨。入侍。
정조 5년
金宇鎭啓曰。闕外待漏院。乃是諸承旨夙夜出入之所。體貌。與闕內之銀臺無異。而頹圮湫隘。近來尤甚。容接不但苟艱。觀瞻亦涉如何。度支朝房。處在漏院之傍。相距不過跬步之間。在該曹。無所關緊。在本院。實爲穩便。相換入接。何如。傳曰。往復該曹。從使爲之。
정조 5년
李世奭。以纂輯廳言啓曰。今此纂輯之役。遷就可悶。工曹判書李命植。本廳堂上差下。使之着意察任。何如。傳曰。允。
정조 5년
又以弘文館言啓曰。新除授校理柳孟養。時在京畿長湍地。修撰姜彝正。時在洪忠道公山地。經筵入番事緊。請竝斯速乘馹上來事。下諭。傳曰。依啓。
정조 5년
趙時偉。以訓鍊都監言啓曰。因兵曹節目。明政左右挾門排立弘化門入直砲手十五名。解送元直所之意。敢啓。傳曰。知道。
정조 5년
又以禁衛營言啓曰。依定奪。銅龍門元入直把摠哨官各一員。鄕軍一哨內軍十名除出。元入直。該哨官率領。除標信移直於建陽門。輪回晝夜守直之意。敢啓。傳曰。知道。
정조 5년
又以御營廳言啓曰。本廳一番騎士將柳大源。身病甚重。勢難察任。改差。何如。傳曰。允。
정조 5년
又以御營廳言啓曰。本廳字內惠化門北邊鷹峰近處體城頹毁改築處。女墻亦已畢築之意。敢啓。傳曰。知道。
정조 5년
李在學。以義禁府言啓曰。權知承文院副正字權埛拿處事。傳旨。啓下矣。權埛今月初十日。下去洪忠道石城地的實云。卽爲發遣府羅將拿來。何如。傳曰。允。
정조 5년
又以左捕廳言啓曰。依兵曹節目。肅章門內。譏詗捕校捕卒撤罷之意。敢啓。傳曰。知道。
정조 5년
又以右捕廳言啓曰。依兵曹啓下節目。宣政門外。各處巡察軍官三員。軍士三名。二十四日。爲始撤解之意。敢啓。傳曰。知道。
정조 5년
又以左捕廳言啓曰。閠五月十二日。依傳敎。宣政門外各處別定軍官三員。軍士三名。晝夜譏詗事。草記批旨內知道。輪回替把。俾無偏苦之弊。還次後。姓名別單書入事。命下矣。捕校巡察。今已撤解。當該輪直軍官姓名。別單書入之意。敢啓。傳曰。知道。兩闕入直禁軍偏苦之故。欲施慰悅之擧。纔有筵敎。捕校亦當於禁軍試技時。一體試取。此別單錄出。移文該曹。使之待下敎入啓。
정조 5년
又以右捕廳言啓曰。閏五月十二日。依傳敎。宣政門外。各處別定軍官三員。軍士三名。晝夜譏詗事。草記批旨內。知道。輪回替把。俾無偏苦之弊。還次後。姓名別單書入事。命下矣。捕校巡察。今已撤解。當該輪直軍官等姓名。別單書入之意。敢啓。傳曰。依。左廳草記批旨擧行。可也。
정조 5년
正言嚴思憲疏曰。伏以臣。庸愚謭劣。百不猶人。今於見職。實無一分堪承之望。而義分是懼。冒沒出肅。未效一日之責。惶恧靡措。若隕淵谷。今者朝講有命。揆以分義。趨參之不暇。而臣之老母。素患痰癖之症。越添於數日之間。食飮全廢。眞元凜綴。委頓牀席。藥餌無效。臣左右扶將。實無離捨之勢。天牌復臨。未免薦違。臣情窮勢迫。自犯違逋。惶隕之極。靡所容措。玆敢略陳短章。仰暴危懇。伏乞聖明。亟賜威譴。以便救護。仍治臣罪。以肅朝綱。不勝幸甚。答曰。省疏具悉。爾其勿辭。救護母病。
정조 5년
掌令申致權疏曰。伏以臣。衰晩釋褐。殆近十年于斯。而前後登筵。不過數次而已。觸處生疎。隨事昏謬。頃於賓對。適叨見職。罪人金永綬議律之際。不知嚴鞫設鞫之差有輕重。率爾妄論。自歸不審之失。迺於論思之地。至有譴罷之請。至今追思。悚恧交中。言責之任。義難更冒。日前新除之下。恩召荐降。怵義畏分。黽勉承膺。粗伸臺廳之引義。終至喉院之見阻。禁苑陪扈。政府宣醞。冒沒隨參。殆若無故者然。壞損臺體。已無可言矣。且臣素有暑暍之症。轉成瘧痢之症。自昨添劇。終夜叫苦。嘔吐兼發。飮啖全却。昏不省事。轉側須人。今日法講。進身無路。臣罪至此。益無所逃。敢陳疾痛之籲於天地父母之前。伏乞聖明。俯垂矜憐。亟遞臣職。仍治臣罪。以安私分。以肅朝綱焉。臣方丐免之不暇。奚及他說。而臣於懲討大義。竊不勝憂憤者。敢此附陳焉。嗚呼。亂臣賊子。何代無之。而未有若近日極逆之疊出者也。妖如鄭妻。而安置畿甸。猶貸一律。凶如龜柱而。薄竄海島。尙逭三尺。一年二年。已至五六年之久。而臺章堂箚。積案盈箱。而上靳下持。都歸故紙上空言。歷考史牒。亦豈有如許治逆之法乎。且國榮。窮凶極悖。千罪萬惡。前已箚論。今不必更事臚列。而尤有所骨顫而膽掉者。惟我國。億萬年宗社之所付托。數千里臣民之所顒望者。莫急於廣儲嗣一事。則國榮亦人耳。抑獨何心。陰蓄異圖。必欲沮遏乃已。此實窮天地亘萬古。所無亂逆。而又至於德相極矣。假托抄選。附麗權凶。奸肚逆腸。綢繆相連。陰謀賊計。爛漫互應。乃敢以四字凶言。一疏謄呈。其心所在。路人皆知。且其疏中。以陰幸其去等說。爲國榮請留。而侵詆朝廷。語極凶悖。究厥叵測情節。與國榮。一而二二而一者也。國榮。當今莽操。德相。在古懿溫。豈可一日容貸於覆載之間。而國家處分。或止歸還。而偃死牖下。或止削奪。而自在郊坰。彼因凶逆。而此何律名乎。顧今兩司爭執之請。俱是一國共。公之論。而殿下不惟不賜允可。竝與支屬散配。姑先安置之請。而亦不許施。臣愚死罪。不能無憾於天地之大也。至若洪樂純之藉姪行凶。宋煥億之賣叔媒榮。奰慝妖邪。同惡相濟。眞所謂有是叔。有是姪也。國榮之二字斷案。渠家凶謀。而爲其叔者。敢曰。不知。德相之一句眞贓。人臣極罪。而爲其姪者。紹介之。慫慂之。則樂純煥億與國榮同情之律。烏可已乎。書曰。四罪而天下咸服。惟殿下念哉。惟彼耽羅一島。卽凶孼淵藪。而諸罪人之陰慘情迹。道啓嚴祕。雖不得其詳。至於大燮。何等凶逆。而尙今假息。跳踉闕點。往來行商。不待繡啓。而罪已彰露。且罪人永綬。寬暇凶賊。顧恤逆婢之罪。前後供辭。渠旣自服焉。敢逭護逆之律。而酌處遽下。止於島配。俱是失刑之大者。臣謂大燮永綬。自王府拿來嚴囚。以待用刑之日。設鞫得情。快正王法。宜矣。噫。言路之通塞。最關於國家。通則治安。塞則危亡。故自古人君。務廣言路。設置臺官以主之。其所言。雖或過當。而皆虛襟容受者。恐言路之或塞也。日昨憲長一疏。公憤所激。有懷無隱。而不少優容。過加譴削之典。僚臺之伸救。臺體固然。又以太不緊三字賜批。引避旋遞。有若摧折之。厭薄之。此雖出於我殿下鎭安之聖念。而恐有欠於古聖王弗咈之義。臣竊惜之也。伏願殿下。更加三思。前大司憲金文淳削職之命。前持平吳泰賢疏批。亟令還收。以光聖德。克恢言路焉。答曰。省疏具悉。諫君訐人。意自不似故。曰。從諫弗咈。若其聽訐弗咈之說。予未之聞也。至又不緊二字還收之請。終不知其爲緊。不允。爾其勿辭察職。
정조 5년
掌令朴天行疏曰。伏以臣之自來情勢。實有萬分危蹙。凡於臺端一步。不敢爲復冒之計。誠以人言不輕。廉防至重。其不可以時月之稍久。官名之有改。晏然自恕者。明矣。迺者。栢府除命。忽下於玉署持被之日。而承膺無路。薦犯違逋之誅。惶隕震懍。歷日靡措。今因朝講有命。天牌儼臨。豈不思竭蹶趍承。以伸叩謝之忱。而顧臣難冒之義。如上所陳。左右思量。株守難變。玆敢隨詣闕下。申暴危苦之懇。仰瀆崇嚴之下。伏乞聖明。俯垂鑑諒。亟命削臣職名。仍命選部。勿復檢擬。以靖私義焉。臣雖不敢以臺職自居。而竊有區區憂愛之忱。玆敢略陳。惟聖明澄省焉。嗚呼。國之有言路。猶人之有血脈。血脈不通。則人不得爲人。言路不開。則國不得爲國。可不懼哉。肆惟我殿下。自臨御以來。每以言路不開。爲當今之痼弊。未嘗不累發中朝之嘆。亦未嘗以言事。罪一臺官。求諫之誠。容諫之量。藹然乎絲綸之間。雖如臣不肖。猥廁三司之列。今有年所。而惟以不能進言爲愧。未嘗以進言獲罪爲憂。誠以聖明在上。人莫不思效無隱之忱故也。不料日者。兩臺臣處分之敎。出於群情之外。噫。言可用則用之。不可用則置之。此固古帝王開言路之要法也。苟使臺言。眞是不可用。固當優容之。假借之。以奬其無隱之誠。以廣其進言之路。可也。而況彼蔡濟恭貪饕無恥之狀。縱恣不敬之罪。擧世之所共知。則諫疏雖不得見。以憲疏中一二論判者言之。亦可見公議之不可遏。而殿下特以一言不槪。摧折之太過。數日之內。憲臣諫臣。相繼被譴。誨責備至。威怒轉激。人莫不相顧愕眙。景色愁沮。此豈所望於聖明之世哉。噫。重臺閣。開言路。寔殿下初政之所眷眷者。而曾未幾何。已有漸不如初之歎。昔者。所嘗重者。已輕蔑之矣。輕蔑不已。又譴斥之矣。譴斥不已。則安知無嶺海竄逐之隨其後乎。然則殿下。雖日下求言之旨。臣恐讜直之論。終不至於黈纊之下也。由是而不振之直氣日益喪。不開之言路日益閉。而國家將無所恃賴矣。思之及此。寧不心寒。今此數者之薄被譴罰。雖若無關於安危之機。若其摧直氣。杜言路。而爲聖德之累。則實非細故也。伏願聖明。少霽雷霆之威。益恢山藪之量。亟寢兩臺臣處分之敎。以光聖德。以幸國家焉。答曰。省疏具悉。優容自優容。鎭安自鎭安。而然又參倚。賜溫批。施薄譴。以存竝行不悖之義。爾其勿辭察職。
정조 5년
辛丑七月二十四日辰時。上御誠正閣。左承旨入侍時。左承旨徐有防。假注書趙興鎭。別兼春秋徐龍輔鄭東浚。以次進伏訖。上曰。今日之雨。亦通宵不霽。誠可悶也。有防曰。晩後。似有開霽之意矣。上曰。各司還接後直所。比昌慶宮移接時。似恢恢矣。有防曰。然矣。命讀公事。有防讀奏。命退。承史以次退出。
정조 5년
辛丑七月二十四日巳時。上御誠正閣。軍士房承旨入侍時。左副承旨趙時偉。假注書趙衍德。編修官張顯慶。記事官金鳳顯。以次進伏訖。上曰。今日坐直。誰也。時偉曰。臣與右承旨。伴直矣。時偉曰。建陽門把守軍撤罷之意。兵曹已節目啓下。而建陽門。處在兩闕之間。最是要路。若無管攝把守之擧。則雜人往來。無以禁戢。故臣取考禁衛營謄錄。則從前雖無幾名軍把守之定式。而或曰。銅龍門把守。或曰。建陽門把守。則把守之名。自前有之矣。今旣有銅龍門內入直軍兵除出十名於元入直中。使其本哨哨官。領率把守於建陽門。以爲晝夜巡察之地。至若不得不往來之人。分付兵曹。一一區別。使之憑驗出入。而此外則一切嚴禁之意。出擧條申飭。何如。上曰。依爲之。出擧條上曰。在昔豊原君。以宣傳官歇所廳。禁雜人事。有出擧條。付諸壁上之事矣。今亦書付建陽門。使之照勅。可也。時偉曰。聖敎誠宜矣。上曰。門外有屋子。然後風寒暑雨。把守軍。可以入接矣。時偉曰。果有數間屋。以此留接宜矣。時偉曰。各司還接之後。仁政門光範崇範門當開之。以此門鑰。移用於明政光政等門。宜矣。上曰。依此爲之。向者。仁政殿庭所置鍾磬。有見失之事。此門旣開之後。申飭入直禁軍。使之察勅。可也。上曰。右副承旨。入侍。賤臣承命出。與金宇鎭偕入進伏。上曰。玉堂。何如。是違牌也。宇鎭曰。李宗燮有實病。姜彝正元在外云矣。命者傳敎曰。今旣還接京史庫所在實錄。行將次第考出書役。非實史官例。不得爲之。且有五人竝付之例焉。以今行公別兼。勢難分排於京外史庫。前翰林林錫喆。卽令該曹。口傳付別兼。使之合力擧行。別兼金載瓚親病。如或少間從速仕進事。自政院申飭。別兼備員後當卽考出。以此。分付。上曰。在昔李宗迪林象元金漢喆元景夏鄭翬良五人。曾以別兼。有管攝史館之事矣。時偉曰。果然矣。宇鎭曰。別兼春秋林錫喆口傳付職事。命下矣。卽爲牌招入直。何如。上曰。依爲之。出擧條時偉曰。待漏廳旣狹且湫。有難住接。西邊戶曹直房。旣是閑司。以爲相換宜矣。上曰。此則與都承旨往復相議後爲之。可也。時偉曰。事當然矣。上謂時偉曰。今以左副。許以院中御史。蓋取其爲人不輕。能守本規模故耳。命退。諸臣以次退出。
정조 5년
辛丑七月二十四日酉時。上御誠正閣。同副承旨入侍時。同副承旨李世奭。假注書趙興鎭。別兼春秋鄭東浚。以次進伏訖。上命讀蔡濟恭上疏。世奭讀奏上曰。重臣近住何處云耶。世奭曰。臣連在院中。故未知在於何處矣。上曰。別兼上下番皆入耶。世奭曰。然矣。上曰。此每一員輪回入之。可也。又命東浚曰。下番則先爲出去摛文院。頃日所修本閣日記之未了者。畢修以納。可也。東浚承命出。上曰。承旨必眼昏公事。注書及別兼。輪讀。可也。賤臣先讀湖南穀簿分留狀啓。錫喆次讀。上曰。俄以朝講命下。而司謁誤傳以晝講云。傳命司謁推考。更以朝講頒布事。分付。東浚回奏曰。日記俄已畢修。自本閣入之矣。上曰。下番則先退。東浚先退。以副提學沈念祖。副應敎徐鼎修。牌不進罷職傳旨。命書傳敎曰。只推。待明朝。更爲牌招。命退。承史以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨趙時偉坐。右副承旨金宇鎭坐直。同副承旨李晉圭未肅拜。注書二員未差。假注書趙興鎭仕李祖承仕直。事變假注書朴柱遇仕。
정조 5년
徐有防曰。明日常參經筵。取稟。傳曰。停。
정조 5년
徐有防啓曰。今日遮日巖外宣醞時。承旨一員。當爲進去矣。何承旨進去乎。敢稟。傳曰。右副承旨進去。
정조 5년
傳于徐有防曰。朝講時刻將迫。而臺諫牌去來。不爲申飭該房承旨。推考。
정조 5년
徐有防啓曰。今日朝講。兩司當爲備員入侍。而大司憲蔡弘履。掌令申致權朴天行。持平鄭喆祚徐有成牌不進。推考傳旨及罷職傳旨。今方捧入。而莫重朝講。憲府無進參之員。大司憲蔡弘履。更卽牌招。何如。傳曰。今日。又以臺諫不備停經筵。則國綱雖曰。掃地。寧有如許事理乎。政院知悉。
정조 5년
以掌令申致權朴天行。持平徐有成鄭喆祚。司諫安廷鉉。牌不進罷職傳旨。傳于徐有防曰。爲先禁推傳旨捧入。
정조 5년
傳于徐有防曰。臺諫禁推傳旨中。有情勢人分揀。
정조 5년
以大司憲蔡弘履。牌不進推考傳旨。傳于徐有防曰。遞差。傳旨捧入。前望單子。入之。
정조 5년
前望單子。入之。落點大司憲李𡊠。
정조 5년
徐有防啓曰。新除授大司憲李𡊠。卽爲牌招。何如。傳曰。允。
정조 5년
傳于李在學曰。當該中官。令該府拿處。
정조 5년
備忘記。纂輯役事方張。前後辭敎。慰釋備至。雖使重臣自辨。似不踰是。莫重編輯之工一日遷就可悶。況今疏批已下。纂輯堂上蔡濟恭。卽爲牌招。申飭仕進。如已在外。斯速上來事。自政院下諭。
정조 5년
以慶尙監司李文源農形狀啓。傳于徐有防曰。旱餘雨澤。雖曰普洽。蟲災之又此繼熾。殊極切悶。大丘等數十邑如此。則未報來諸邑。安保其不然。酺祭設行。係是及時之事。何不狀請香祝乎。香祝卽刻內。罔夜下送。如不至過時。使之䖍誠行祭事。自禮曹措辭。三懸鈴。分付。
정조 5년
有政。吏批。判書李衍祥進。參判李敬養進。參議未差。左承旨徐有防進。以李晉圭爲承旨。奇彦鼎爲司諫。朴宗彦爲掌令。李有白任希遠爲持平。朴天行爲校理。趙時俊爲禮曹參判。任希曾爲同義禁。洪履健爲兵曹佐郞。鄭必淳爲假監役。朴吉源爲靖陵參奉。李禹圭爲仁川府使。金持默爲淸道郡守。朴鳳廷爲崇靈殿參奉。豊基郡守宋樂仍任事承傳。分承旨李東馨林耆喆。分兵曹參議李敬玉。分參知金魯永。分正郞宋民載。分佐郞李壽咸。竝減下。學正二單韓相肇。車信用。學生崔昌彦贈戶曹參判。護軍崔錫三贈左承旨。同知崔守謙兩代。
정조 5년
兵批。判書李性源進。參判鄭一祥病。參議金尙集入直。參知兪恒柱病。左副承旨趙時偉進。以李漢昌爲副摠管。沈爲五衛將。金鼎燦爲所斤僉使。副司直李世奭。李東馨林蓍喆李敬玉金魯永尹東晩李鼎揆李顯模吳泰賢。司果宋載德柳載成李鵬運。分副摠管魚錫定李漢泰。都事朴瀅徐潤載減下。
정조 5년
備忘記。昌城府使權必稱下直。長弓一張。長箭一部。片箭一部。筒兒一箇。賜給。
정조 5년
以武藝別監書啓單子。傳于李在學曰。依此別單。當試柳葉箭片箭鳥銃騎芻十八技中。從自願一技矣。以此別單。各其名下懸註。自該房出給。該曹以爲應試之地。日子待下敎擧行。預令着意肄習之意。頭目處。分付。
정조 5년
以戶曹啓目粘。泰安郡守申載文段。莫重稅船。旣已沈水於境內。則不可罷黜而止。依他例。亦令該府拿問處之。何如。判付啓。泰安一邑。積困迎送之弊。吏無煖席之暇。民無息肩之頃。且罷且拿。歲易三四吏。假令邑倅。雖欲懲前毖後。恪勤領護。其勢誠可謂無奈何是置。況旀。此倅到官未踰數旬。且因親病。又不在任是隱則。不用意與否。非所可論是如乎。道啓請勘。雖出按常之意。事狀。旣如許。不可無斟酌之擧。此亦爲民之意也。泰安郡守申載文勿罷。依回啓拿問處之爲旀。他餘條件。亦爲依回。啓施行爲良如敎。
정조 5년
徐有防。以春秋館郞廳。以領事意啓曰。景廟朝修正實錄初草中草初再見。英廟朝時政記及實錄。初草中草初再見剉斫後。合十九櫃。今日臣等。與曾經實錄堂郞人員齊會于遮日巖。依舊例。纔已洗草之意。敢啓。傳曰。知道。
정조 5년
又以弘文館言啓曰。本館下番副修撰臣尹尙東。以實錄廳前編修官。今日遮日巖洗草宴進參事。晝仕出去之意。敢啓。傳曰。知道。
정조 5년
李在學。以兵曹言啓曰。臣依傳敎。捉致朱亨錫三次可否時。守門將李英義徐志逸孫錫圭金冕禹李宗郁洪源海洪成源河明世金漢彬等。謹以傳敎內辭緣。嚴問査實。則參上守門將李英義。以爲朱亨錫。雖是北關士族。而因一微事。有所駭擧。故同任守門將洪性源金冕禹。目見其駭擧。冕禹傳于矣身。故矣身實不勝慨然之心。三次可否時。矣身果拈否字。實無同議之人。嚴問之下。何敢不據實以對乎。矣身之拈否字。欲存廳風。初非私嫌。而惹閙之罪。惶恐遲晩云。參下守門將洪成源。金冕禹等。以爲矣身。目見朱亨錫追逐房直。出至弘化門之擧。不勝駭然。果有酬酢。而三次可否時。則元無拈否字之事云。參上守門將徐志逸。掌務守門將金漢彬。參下守門將孫錫圭洪源海李宗郁河明世等。以爲。矣身等。朱亨錫駭擧時。旣無目覩之事。三次可否時。亦無拈否字之事。行首守門將李廷麟。參下守門將玄光國。雖爲同參於三次可否時。而初無干涉之事。以家遠之故。未及待令云矣。朱亨錫之遂房直時。目見者。金冕禹洪成源也。三次可否時。拈否字者李英義也。英義等之不知法綱。敢爲惹閙者。誠極萬萬駭然。而旣有嚴問査實後草記之命故。敢啓。傳曰。知道。可否不順四字。自在先朝飭禁至嚴。假使同伴中人。有駭悖之擧。具由擧訴於本兵。無所不可。而乃以有禁令之事。無難冒犯。此何等罪犯。可否。旣曰。不順。則必是未許參前事也。內三廳新來人之許參前所着鬼服之帽。只是如碁大。數片貫繩之物。則見此謂之曰。不着笠云爾者。渠輩設計。正在於凌踏遠人。逐而後已也。如渠蟻蝨之輩。不畏國法。乃至於此乎。無論首唱隨徒。當一竝重繩。以此意。添問目嚴問。雖是新進。旣是官員。而奪笠索賂之際。安知無作俑之事也。朱亨錫追逐之房。直稱名漢。一體捉來嚴問取招。若此不已。宣廳部廳。皆將次第犯科。懲一之擧。在所不已。卿之朝筵之奏。可謂得體矣。
정조 5년
李在學。以兵曹言啓曰。卽接吾衛將廳牒報。則五衛將李長燮除授在外。過限未上來云。依法典改差。何如。傳曰。允。
정조 5년
又以兵曹言啓曰。依傳敎。昌德宮昌慶宮入直禁軍等小名。別單書入之意。敢啓。傳曰。知道。四技扈衛廳草記批答。從當試取。依此別單以爲修試記應射之地。預令着意肄習之意。禁軍等處知悉。可也。卿及別將番將假將。四技。一體擧行。卿則鐵箭片箭外。豈可懸頉乎。
정조 5년
又以扈衛廳別將。以大將意啓曰。依傳敎。昌德宮排設房後路通衢把守扈衛軍官姓名。別單書入之意。敢啓。傳曰。知道。柳葉箭片箭騎芻各一巡。鐵箭三矢。從當試取。此別單啓下後。移送該曹。待下敎。以爲修試記應射之地。預令着意肄習之意。軍官等處。卿其知委。可也。別將一體擧行。
정조 5년
又以訓鍊都監言啓曰。謹依標信宣傳官李儒敬口傳下敎。本局字內。宮墻頹圮處把守將校軍兵存減數。別單書入。所減將校軍兵。卽爲解送之意。敢啓。傳曰。知道。
정조 5년
又以禁衛營言啓曰。謹依標信宣傳官李儒敬口傳下敎。本營字內宮墻頹圮處把守將領軍兵存減數別單書入所減將領軍兵。卽爲解送之意。敢啓。傳曰。知道。
정조 5년
又以御營廳言啓曰。謹依標信宣傳官李儒敬口傳下敎。本廳字內宮墻頹圮處把守軍兵存減數。別單書入而。所減軍兵。卽爲解送之意。敢啓。傳曰。知道。
정조 5년
又以義禁府言啓曰。承政院事變假注書姜彙鈺拿囚之意。敢啓。傳曰。知道。
정조 5년
又以義禁府言啓曰。中官吳鳳大拿囚之意。敢啓。傳曰。知道。
정조 5년
領議政徐命善箚曰。伏以新涼乍動。朝講有命。我殿下懋學之盛意。凡在陪講之列。孰無欽頌之忱。而昨因兩司不備。竟至頉稟。今又時刻已迫。而無情勢之許多諸臺。一竝違牌。此何分義。此何道理。一司入參。雖或有例。堂堂國體。豈容若是苟簡。臣謂昨今無情勢違牌諸臺。竝施譴削之典。少振頹綱。斷不可已也。取進止。答曰。省箚具悉卿懇。箚陳事。可見卿振勵頹綱之意。所請依施。令政院捧傳旨。宜矣。仍傳曰。此批答。遣史官。傳諭于領議政。